Pta-tiener al byna ŉ week lank soekMarchain Mulder (Foto: Facebook) Marchain Mulder, ŉ 17-jarige meisie van Pretoria, word ná byna ŉ week steeds vermis. Etresia van der Westhuizen, Marchain se ma, het Sondag aan Maroela Media gesê daar is nog steeds geen teken van haar dogter nie. “Ons het gisteraand weer tot 03:00 vanoggend oral gaan soek, in parkies, by treinstasies, enige plek waar sy moontlik kan wees. Mens weet nie waar om na haar te soek nie,” het sy verduidelik. Marchain, ŉ skolier aan die Hoërskool Gerrit Maritz, is verlede Maandag, 15 Mei, laas ná skool gesien. Skoolmaats het gesien sy is op pad na die plek waar sy bly. “Vriende van haar wat in East Lynne in Pretoria bly, het gesê sy het die aand by hulle aangekom. Sy was net vyf minute by hulle en het gesê sy is op pad na my toe. Maar sy het nooit hier aangekom nie.” Etresia verduidelik Marchain bly nie by haar nie, sy bly in ŉ plek van veiligheid. Waar sy bly, mag hulle nie selfone hê nie. “As sy dalk ŉ selfoon gehad het, dan sou ons haar dalk só kon opspoor.” Sy het gesê vir elke persoon wat die inligting deel, of elke persoon wat help soek, voel dit vir haar of sy een stappie nader is aan haar dogter. “Sekondes word minute… minute word ure… ure word dae… dae word nou al ŉ week… My meisiekind asseblief laat weet ons waar jy is as jy die boodskap sien. Ons almal is oneindig baie lief vir jou en jy is baie spesiaal,” het Etresia op haar Facebook-blad geskryf. Marchain het haar skoolklere aangehad toe sy by die vriende in East Lynne opgedaag het. Sy het ŉ wit hemp, grys broek, swart-en-rooi-baadjie en swart skoolskoene aangehad. Sy is 1,75 m lank en weeg ongeveer 70 kg. Sy het ŉ litteken op haar regterenkel. Enigiemand met inligting word versoek om ao BAloyi te kontak by Pretoria-Noord-polisie by 012 353 5600 of Pink Ladies by 072 214 7439.